ล่าเงินฝากดอกสูงลิ่ว
แบงก์จ่ายหนัก3.9-4%ล่อใจเศรษฐี
2 ก.ย. 2554

แบงก์จ่ายหนัก3.9-4%ล่อใจเศรษฐี
มหกรรมดอกเบี้ยบานสะพรั่ง เงินฝากสะพัดดอกเบี้ย 3.94%
นายเลอศักดิ์ จุลเทศ ผู้อำนวยการธนาคารออมสิน เปิดเผยว่า ธนาคารได้ออกเงินฝากประจำ 5 เดือน จ่ายดอกเบี้ย 3.90% โดยเปิดรับฝากในระยะเวลาเพียง 2 เดือน เริ่มตั้งแต่วันที่ 1 ก.ย.31 ต.ค.นี้
นายเลอศักดิ์ กล่าวว่า เงื่อนไขเงินฝากประจำ 5 เดือน ผู้ฝากจะต้องเปิดบัญชีขั้นต่ำ 1 หมื่นบาท ฝากเพิ่มได้ครั้งละไม่ต่ำกว่า 1 หมื่นบาท พร้อมกับมีบัญชีเงินฝากเผื่อเรียกเพื่อเป็นบัญชีคู่โอนดอกเบี้ยและเงินต้น เมื่อครบกำหนดระยะเวลาฝากเงินธนาคารจะจ่ายดอกเบี้ยเป็นรายวันจากยอดเงินฝากแต่ละรายการ
“ธนาคารออมสินยังคงมุ่งมั่นต่อบทบาทการเป็นสถาบันเพื่อการออมของประชาชน จึงคาดว่าเงินฝากประจำ 5 เดือน น่าจะได้รับความสนใจจากผู้ฝากเพราะให้ผลตอบแทนสูง” นายเลอศักดิ์ กล่าว
นายธีรศักดิ์ สุวรรณยศ กรรมการผู้จัดการใหญ่ ธนาคารอิสลามแห่งประเทศไทย (ไอแบงก์) กล่าวว่า ธนาคารเอาใจลูกค้าที่รักการออม ด้วยการออกผลิตภัณฑ์เงินฝากประจำ ibank Wakalah Plus 6 เดือน จ่ายผลตอบแทนที่คาดว่าลูกค้าจะได้รับสูงถึง 4% โดยธนาคารจะจ่ายผลตอบแทนเมื่อครบกำหนดระยะเวลาการฝาก ลูกค้าสามารถเปิดบัญชีได้ตั้งแต่ 1 หมื่น–50 ล้านบาท ไม่จำกัดจำนวนครั้งในการฝาก
“เราตั้งเป้ายอดเงินฝากครั้งนี้ไว้ที่5,000 ล้านบาท เริ่มเปิดให้บริการตั้งแต่วันที่ 1–30 ก.ย.นี้ หรือจนกว่าจะเต็มวงเงิน” นายธีรศักดิ์ กล่าว
นายพิชา รัตนธรรม หัวหน้าสายธุรกิจธนบดี ธนาคารทิสโก้ กล่าวว่า ธนาคารได้ขึ้นดอกเบี้ยเงินฝากครั้งใหญ่แทบทุกประเภท โดยเงินฝากออมทรัพย์ไดมอนด์จ่ายดอกเบี้ยสูงสุดถึง 3% ถือว่าสูงสุดในระบบ พร้อมกับให้ข้อเสนอพิเศษฝากถอนได้ไม่จำกัด ฝากได้ทั้งลูกค้าบุคคลทั่วไปและลูกค้าองค์กร ที่ต้องการทั้งดอกเบี้ยสูงและสภาพคล่องสูง เริ่มตั้งแต่วันนี้เป็นต้นไป
สำหรับเงินฝากออมทรัพย์ทุกวงเงินได้ปรับขึ้น 0.25% จาก 1.00% เป็น 1.25% เงินฝากออมทรัพย์พิเศษทุกวงเงินปรับขึ้น 0.25-0.50% จาก 1.00-2.00% เป็น 1.25-2.50% เงินฝากซุปเปอร์ออมทรัพย์ทุกวงเงินปรับขึ้น 0.25% จาก 2.00-2.50% เป็น 2.25-2.75% เงินฝากกระแสรายวันพิเศษทุกวงเงิน ปรับขึ้น 0.25-0.50% จาก 1.00-2.00% เป็น 1.25-2.50% เงินฝากปลอดภาษีระยะเวลา 24 และ 36 เดือน ปรับขึ้น 1% จาก 2.00-2.25% เป็น 3.00-3.25% 
ขณะที่เงินฝากออมทรัพย์ไดมอนด์นั้นธนาคารได้ปรับดอกเบี้ยขึ้นถึง 0.50% จากเดิม 2.50% ปรับเป็น 3.00% ซึ่งนับว่าเป็นดอกเบี้ยออมทรัพย์ที่สูงที่สุดในระบบ
ดังนั้น ธนาคารจะส่งเสริมการขายเงินฝากออมทรัพย์ไดมอนด์อย่างต่อเนื่องเพื่อโปรโมตให้เป็นเงินฝากออมทรัพย์ที่มีความโดดเด่นของธนาคาร
ทั้งนี้ เงินฝากออมทรัพย์ไดมอนด์สามารถเปิดบัญชีขั้นต่ำตั้งแต่ 1 ล้านบาทขึ้นไป โดยวงเงิน 10 ล้านบาทแรก รับดอกเบี้ย 3% วงเงิน 10 ล้านบาทขึ้นไป รับดอกเบี้ย 2.50% โดยลูกค้าสามารถเปิดบัญชีได้คนละ 1 บัญชี นอกจากนี้ลูกค้ายังจะได้รับสิทธิพิเศษ คือ การยกเว้นค่าธรรมเนียมบริการโอนเงินอัตโนมัติระหว่างคู่บัญชีออมทรัพย์ไดมอนด์ กับบัญชีออมทรัพย์หรือกระแสรายวันอื่นๆ ของธนาคาร และสามารถใช้หักบัญชีซื้อขายหุ้นหรือกองทุน กับ บล.ทิสโก้ และ บลจ.ทิสโก้ได้อีกด้วย
“ช่วงนี้ทิศทางอัตราดอกเบี้ยขาขึ้นเข้าใกล้จุดสูงสุดแล้ว ต่อไปอาจไม่เห็นการแข่งขันด้านอัตราดอกเบี้ยเงินฝากที่รุนแรงอีกต่อไป การนำเสนอเงินฝากออมทรัพย์ไดมอนด์ครั้งนี้จึงนับว่าเป็นประโยชน์ต่อลูกค้าให้มีทางเลือกในการออมมากขึ้น” นายพิชา กล่าว
ทั้งนี้ คาดว่าในสัปดาห์นี้ธนาคารอีกหลายแห่งจะทยอยขึ้นดอกเบี้ยเงินกู้และเงินฝากอีกระลอก